บตท.ได้ฤกษ์ออกหุ้นกู้ MBS 1,000 ล้าน
บรรษัทตลาดรองสินเชื่อที่อยู่อาศัย เสนอขายหุ้นกู้ 6-7 ธ.ค. นี้ วงเงิน 1,000 ล้านบาท
29 พ.ย. 2555

บรรษัทตลาดรองสินเชื่อที่อยู่อาศัย เสนอขายหุ้นกู้ 6-7 ธ.ค. นี้ วงเงิน 1,000 ล้านบาท
นางสาวอัญชุลี  สิมะเสถียร   ผู้ช่วยกรรมการผู้จัดการ บรรษัทตลาดรองสินเชื่อที่อยู่อาศัย (บตท.)    กล่าวว่า  บตท. จะมีการออกตราสารหนี้ MBS หรือ Mortgage Backed Securities เป็นการนำสินทรัพย์ หรือสิทธิเรียกร้องที่มีต่อลูกหนี้สินเชื่อที่อยู่อาศัยของธนาคารกสิกรไทย ธนาคารเกียรตินาคิน  และธนาคารอาคารสงเคราะห์  ฯลฯ ที่มีประวัติการชำระดีมาเป็นหลักประกันตราสารหนี้วงเงินไม่เกิน 1,000 ล้านบาท เพื่อจำหน่ายนักลงทุนประเภทสถาบัน  (Public Placement)โดยเสนอขายหุ้นกู้ในวันที่  6-7  ธันวาคม และออกหุ้นกู้วันที่ 11  ธันวาคม 2555   นี้ เนื่องจากเป็นช่วงที่มีความเหมาะสมและนักลงทุนให้ความสนใจการลงทุนเพื่อรับผลตอบแทนดีก่อนสิ้นปี 2555 นี้
นอกจากนั้น  บตท. ยังพร้อมที่จะให้คำปรึกษาในการกำหนดโครงสร้างธุรกรรม ตลอดจนการพัฒนาเพื่อการนำสินเชื่อที่อยู่อาศัยของทั้งภาครัฐและเอกชน เข้าสู่โครงการแปลงสินทรัพย์เป็นหลักทรัพย์หรือ  Securitization ปัจจุบันมีหลายหน่วยงานที่ให้ความสนใจ  ร่วมแลกเปลี่ยนความคิดเห็น เพื่อร่วมพัฒนาธุรกรรมในตลาดทุนร่วมกันและสานพันธกิจเชื่อมโยงตลาดเงินสู่ตลาดทุน ตลอดจนสร้างให้ บตท. เป็นศูนย์กลางแหล่งทุนและระดมทุนตลาดรองสินเชื่อที่อยู่อาศัยระดับภูมิภาคต่อไป